Queen of Kings

«Queen of Kings» (norsk oversettelse: dronningen av konger) er en norsk popsang og debutsingelen til den norsk-italienske sangeren Alessandra Mele. Sangen ble utgitt 9. januar 2023 og vant Melodi Grand Prix samme år. Den var Norges bidrag til Eurovision Song Contest 2023 i Liverpool i Storbritannia og kom på femteplass. 

Sangen er skrevet av Mele selv, sammen med Henning Olerud, Stanley Ferdinandez og Linda Dale. 

I forkant av den norske finalen fikk «Queen of Kings» viral suksess på sosiale medier, og i begynnelsen av februar toppet «Queen of Kings» den globale Viral-topplisten på strømmetjenesten Spotify. Etter den norske finalen gikk låten til topps på norske VG-lista, og etter Eurovision Song Contest i mai 2023 gikk sangen inn på topp 10 i land som Finland, Island, Litauen, Storbritannia, Sveits, Sverige, Ungarn og Østerrike.

Om sangen 
«Queen of Kings» ble skrevet under en låtskriverleir i regi av NRK høsten 2022. Mele skrev melodien og teksten sammen med låtskriverne Henning Olerud, Stanley Ferdinandez og Linda Dale. De to førstnevnte har også produsert den.

Sangen handler om å våge å være seg selv fullt ut, og er basert på Meles eget liv og erfaringer som bifil. I et intervju med Dagsavisen uttalte Mele at låten handler om å ikke være «redd for det vonde, men bruke det for å kunne reise seg igjen». Hun la til at dette kunne tolkes ulikt, men «i mitt tilfelle, handlet det om identitet. Det var vondt å akseptere egen seksualitet».

Sangen ble utgitt på Universal mandag 9. januar 2023, og var Meles debutsingel. I ukene etter utgivelsen oppnådde sangen viral suksess på sosiale medier. I begynnelsen av februar 2023 toppet låten den globale Spotify Viral Chart påmusikkstrømmetjenesten Spotify. Listen utarbeides på bakgrunn av hvor ofte sangen deles, hvor mange som nylig har oppdaget sangen, og om sangen har en kraftig økning i antall avspillinger. Spotify lager slike lister for hvert enkelt land og for hele verden.

Melodi Grand Prix 
Låten ble plukket ut til å delta i Melodi Grand Prix 2023 og var det første bidraget ut i den første delfinalen lørdag 14. januar 2023. Sangen ble sluppet for strømming og nedlastning mandagen i forveien. I delfinalen var «Queen of Kings» én av tre låter som gikk videre til finalen i Trondheim Spektrum lørdag 4. februar 2023. I ukene frem mot finalen avanserte låten på oddsen, og på finaledagen gikk den opp som favoritt til å vinne.

I den norske finalen var «Queen of Kings» sist ut på scenen av ni deltakere. Den fikk flest poeng fra både de internasjonale fagjuryene og folket, og vant konkurransen klart med 233 poeng. På plassene bak fulgte Ulrikke Brandstorp og Atle Pettersen.

Eurovision Song Contest 
Som følge av Melodi Grand Prix-seieren er «Queen of Kings» Norges bidrag til Eurovision Song Contest 2023 i Liverpool i Storbritannia i mai. Norge deltok i semifinale 1 tirsdag 9. mai, der «Queen of Kings» hadde  startnummer 1. Sangen ble nummer seks i semifinalen og kvalifiserte seg til finalen i Liverpool Arena lørdag 13. mai som det tiende og siste landet ropt opp. Under pressekonferansen like etter trakk Mele startplassering i siste halvdel av finalen og fikk senere startnummer 20. I finalen ble sangen nummer 17 hos juryene og nummer 3 i telefonavstemningen, og endte på femteplass sammenlagt med 268 poeng. Dette var Norges beste plassering på ti år, siden Margaret Bergers fjerdeplass med «I Feed You My Love» i 2013.

Listeplasseringer

Ukeslister

Referanser 

Sanger fra 2023
Singler fra 2023
Musikk i 2023
Vinnersanger i Melodi Grand Prix
Norges bidrag til Eurovision Song Contest
Bidrag til Eurovision Song Contest 2023